Ĉu vi vidas ĉiujn lingvojn supre de la paĝo ? Ni tradukas rakontojn el Global Voices por ke civitanaj komunikiloj tra la mondo estu alireblaj por ĉiuj.
#000000
Arto kaj kulturoBona novaĵoCenzuroCivitanaj komunikilojDisvolvadoEdukadoEkonomio kaj komercoElektadoEn- kaj elmigradoEtno kaj rasoFilmoFotografioFreŝa NovaĵoHistorioHomaj rajtojHomama agadoHumuroIdeojIndiĝenojInternaciaj rilatojInterreta aktivismoJunulojJuroKatastrofoKomunikiloj kaj ĵurnalismoLaboroLingvoLiteraturoMedioMilito kaj konfliktoMuzikoNutraĵoParolliberecoPolitikoProtestoRajtoj je seksa diverseco (GLAT)RegadoReligioRifuĝintojSanoSciencoSportoTeknikaroUnesko (UNESCO)Unuiĝitaj Nacioj (UN)Virinoj kaj socia seksoVojaĝo
#000004
“Multi Cafe Doing” en Seulo kreas komunumon ĉirkaŭ feminismo, ankoraŭ tabua temo en Sud-Koreio
#000005
Doing Cafe, feminisma kafejo en Seulo, malfermiĝis pasintjare en marto 2017. Depost tiam, pli ol dekmil homoj vizitis ĝin, la plimulto de ili virinoj 20 ĝis 30-jaraj. Ĝi estas la unua tia loko en Sud-Koreio, laŭ la posedantino Kim Ryeo-il. La kafejo ĵus festis sian unuan datrevenon, kiu altiris pli ol 50 ĝiajn subtenantojn. Foto: Ann Babe / PRI
#000006
Ĉi tiu rakonto de Ann Babe por GlobalPost originale aperis en la 20-an de februaro 2018. Ĝi estas reeldonita ĉi tie kiel parto de kunlaborado inter PRI kaj Global Voices. La ligiloj en la artikolo estas anglalingvaj, krom mencio en (eo).
#000007
Ha Yoon-na ĉiam kredis je feminismo, sed neniam volis nomi sin mem (eo) “feministo“. En Sud-Koreio, tiu vorto havas negativan konotacion, kaj Ha, 30-jara librotradukistino, maltrankviliĝis ke ŝi estos juĝita kaj marĝenigita.
#000008
Ŝi venkis ŝian timon pasintjare, kiam ŝi vizitis feminisman spacon en (eo) Seulo. Ĉe Doing Cafe, inter ĝiaj pli ol 1000 volumoj de feminisma literaturo, aldone al la multaj subtenantoj deziremaj pridiskuti ilin, ŝi sentis sin sufiĉe komforte por paroli unuan fojon malferme pri feminismo.
#000009
“Mi havis malaltan memestimon ĝis mi venis ĉi tien. Mi ne certis pri mi mem”, Ha diris antaŭnelonge, sidante ĉe tablo kun libro kaj citronteo. “Doing Cafe (eo) enpovigis min, plifortigante mian agopovon kaj permesis al mi akcepti ke mi estas feministo.”
#000010
Kaŝita apud la stacio Cheongdam en la plej multekosta parto de la ĉefurbo, Gangnam (prezentita en la populara (eo) ŝlagro de Psy en 2012, “Gangnam Style“), Doing Cafe malbone videblus sen ĝia viva flavkolora fasado. Je pli proksima inspektado, evidentas ke la loko estas pli ol simpla kafejo — ŝildo sur ĝia pordo proklamas ke ĝi estas “kultura hejmo de feminismo”.
#000011
En Sud-Koreio, kie (eo) patriarkecaj kaj (eo) mizoginecaj sintenoj restas profunde enradikiĝintaj en la dominanta kulturo, Doing Cafe estas speco de nekutima, revolucia afero. Ĝi estas la unua feminisma kafejo en Sud-Koreio, laŭ la posedantino Kim Ryeo-il. Ŝi aldonas ke ĝi altiris ekde la komenco de marto 2017 pli ol 10000 vizitantojn, plejparte virinojn 20 ĝis 30-jarajn, el la tuta lando. Ĝi ankaŭ inspiris manplenon de aliaj lokaj feminismaj ejoj.
#000013
Per la multaj rimedoj kaj agadoj de Doing — inkluzive de feminisma biblioteko, artaj ekspozicioj, konferencoj, butikumado, kunvenoj kaj persona konsilado (donita de Kim, kiu havas diplomon pri feminisma teologio) — ĝi celas subteni junajn virinojn kiel Ha en ilia lukto por egalaj rajtoj.
#000014
La posedantino de la kafejo, Kim Ryeo-il, longe deziris malfermi ejon kiel ĉi tiu, sed neniam imagis, ke ŝi povus sukcesigi ĝin. Foto: Ann Babe / PRI
#000015
“Ĉi tiu kafejo celas esti kultura kaj socia movado,” diris Kim, kiu ankaŭ portas la anglan nomon Liz. Plej multaj homoj ekkonas Doing Cafe pere de sociaj retoj.
#000016
Kvindekjara Kim esperas, ke la hodiaŭa movado alportos pli grandan ŝanĝon ol la unua feminisma ondo de la 1990-aj jaroj — kaj malpli grandan kontraŭbaton. “La mondo ne fariĝis bona”, ŝi diris, skuante sian kapon. “La hodiaŭa generacio de virinoj en 20 ĝis 30-jaraj... ne vivas en pli bona socio ol mi spertis.”
#000017
Efektive, malgraŭ la tutmonda reputacio de Sud-Koreio kreita de plej moderna teknologio kaj mojosa popkulturo, la lando postrestas kiam temas pri (eo) genra egaleco. Kiam temas pri egalaj salajroj laŭ la Monda Ekonomia Forumo, la lando montriĝas esti unu el la plej malbonaj en la mondo (118-a loko inter 144 landoj) kaj laŭ la (eo) Organizaĵo pri Ekonomiaj Kunlaboro kaj Evoluigo (OEKE) la lando situas ĉe la malsupro de la salajro-listo.
#000018
La post-it afiŝetoj en ĉi tiu montrokesto en Doing Cafe kundividas la estontajn dezirojn de la klientoj kaj dankesprimojn. Foto: Ann Babe / PRI
#000019
Sociaj analizistoj diras ke la malegaleco en Sud-Koreio parte fontas el la (eo) konfucea kulturo, kiu postulas rigidajn sociajn kondutojn kaj genro-normojn. Por Ha, ĉi tiu malegaleco estas sentita ene de ŝia propra familio, pri kiu ŝi diras, ke ŝiaj gepatroj traktas ŝian pli junan fraton kiel “princon”, dum ili kritikas ŝiajn feminismajn kredojn kiel “eskapon el la realo” kaj “mem-trompadon.”
#000020
“Mi konsideris min stranga, ĉar mia familio estas tre konservema kaj tre konfucea,” Ha diris. “Mi sentis min soleca”. Kiel la gepatroj de Ha, ŝia pli juna frato kaj fratino ankaŭ rigardis feminismon kiel “danĝeran” formon de “virina (eo) ŝovinismo” kaj diris al ŝi ke ili ne komprenas ŝian intereson pri ĝi.
#000021
Ĉi tiu reago ne estas malofta en Sud-Koreio. “Feminismaj ideoj estas ankoraŭ tre fremdaj al multaj homoj ĉi tie,” diris Helen Noh, profesoro pri socia bonstato en la universitato de Soongsil. “Feminismaj aferoj alportas multe da malkomforto.”
#000022
Ŝildo sur tiu ĉi librobreto tekstas: “kultura hejmo de feminismo.” Foto: Ann Babe/PRI
#000023
Tio okazas ĉar feminismo estas ankoraŭ tabua, ofte malĝuste komprenata kiel malamo kontraŭ la viroj aŭ supereco de la virinoj. “Kiam la homoj aŭdas la vorton “feminismo”, ili imagas tre ekstreman bildon,” diris Noh. “Ili ne konas la veran signifon”.
#000024
Eĉ Ha ne tute certis kion la termino signifas, kvankvam senkonscie ŝi konsentis kun ĝiaj valoroj. Do ŝi aliĝis al Doing serĉante pli bonan komprenon — ĉefe por si mem, sed tiu kompreno finfine etendiĝis ankaŭ al la homoj ĉirkaŭaj.
#000025
“Mia koncepto de feminismo estis tre svaga. Mi volis klarigi al mi feminismon, sed mi ne povis ĉar mi ne havis konkretajn pensojn,” ŝi diris. “Nun, mi kundividas miajn vidpunktojn kun mia pli juna frato kaj li volas scii pri feminismo kaj genra egaleco.”
#000026
Antaŭ dekkvin jaroj, kiam Kim estis eksedziĝinta kaj sole edukis du infanojn, ŝi revis konstrui feminisman spacon, sed ne povis imagi ke iun tagon tio efektiviĝos. Tiam ŝi strebis ekvilibrigi la buĝeton.
#000028
En majo 2016, ĉio ŝanĝiĝis. Tiam, unu nokton en necesejo de Gangnam, (en) viro mortponardis junan virinon; li atendis pli ol 50 minutojn dum ses malsamaj viroj uzis la necesejon kaj poste atakis la unuan virinon kiu eniris. La viro sekve konfesis: “Mi faris tion ĉar la virinoj ĉiam ignoras min.” La murdo ne estis kondamnita kiel krimo pro malamo sed estis anstataŭe ligita al mensa malsano; ĝi skuis la landon kaj incitis dialogon pri ĝia enradikiĝinta mizogineco.
#000029
Doing plenigis grandan vakuon. “Ne estas multe da lokoj kiuj diskutas tiajn temojn en Koreio,” diris Ha. “Tio helpas al homoj kiuj interesiĝas pri feminismo, sed timas nomi sin mem feministoj. Ĝi kunigas ilin kaj helpas al ili interŝanĝi ideojn.” Ha pensas ke servante kiel eka punkto por konsciigo kaj edukado, Doing povas alporti feminismajn ideojn al la pli larĝa korea komunumo.
#000031
Tamen, ne ĉiu kliento komprenas la mision de Doing. “Preterpasantoj ne scias pri kio temas tiu kafejo,” diris Kim, kiu renkontis kelkfoje homojn kiuj eniras hazarde kaj fine havas anti-feminismajn konversaciojn, vortigas ilian homofobion aŭ fanfaronas pri aĉeti malmultekostan sekson.
#000032
Krome, la unua jaro estis tiom malfacila finance por Kim ke ŝi ofte pensas fermi la vendejon, sed la dankemo kiun ŝi vidas en la larmoplenaj okuloj de siaj klientoj puŝas ŝin antaŭen. “Finfine, eble ni povas konstrui pli bonan mondon,” ŝi diris. “Tio estas mia revo.”
#000033
Alia kliento, 17-jaraĝa Casey Kim, kiu identiĝas kiel neduumulo (genra identeco kiu estas nek tute vira, nek tute virina), diras ke ri unue aŭdis pri tiu spaco kiam ri loĝis en Gangwon-do, la provinco de fora oriento kie la vintraj olimpikoj de Pyeongchang okazas nun. Sed tio ne malebligis al Casey Kim regule frekventi la kafejon, kiun ri sentas kiel hejmon.
#000034
Pluraj kutimaj klientoj de la feminisma kafejo venis al ĝia unujariĝa festo kun gimbap (김밥 aŭ korea rulsuŝio), vino kaj muziko. La kafejo Doing de Seulo enhavas feminisman bibliotekon, artajn ekspoziciojn, gastprelegojn, butikvendaĵojn, sociajn kunvenojn kaj ofertas individuan konsiladon. Foto: Ann Babe/PRI
#000035
Unu fridan februaran nokton, Casey Kim, Ha kaj kelkaj 50 aliaj subtenantoj de la kafejo kuniĝis por celebri ĝian unuan datrevenon. Doing unujariĝas en marto. La etoso estis bruema, kun malklaraj lumoj kaj diskotekglobo projekcianta helajn reflektojn sur la murojn tapetitajn per artaĵoj kaj libroj. La partoprenantoj miksiĝis, manĝis gimbap kaj trinkis vinon sur fono de skrupule elektita muziklisto pri virina emancipiĝo; la posedanto de la kafejo Kim Ryeo-il animis tion.
#000036
Rigardante la klientojn, ŝi radiis. La amaso aplaŭdis kaj aklamis.
#000037
“Doing helpis al mi trovi mian voĉon,” diris Ha. “Forigi mizoginecon komplete ne okazos en mia vivdaŭro... sed mi sentas ke estas mia devo diri, ‘Tio estas malbone,’ kaj klarigi kial.”
#000038
Ann Babe raportis el Seulo, Sud-Koreio.
#000039
Civitanaj komunikilojLiteraturoVirinoj kaj socia sekso
#000040
Plej novaj artikoloj pri Orienta Azio
#000041
La kaŭzoj de estiĝo de la mito pri la kantona kiel pli aŭtentika ĉina lingvo
#000042
Dokumenta filmo el Tajvano prezentas forgesitan historion de vjetnama rifuĝejo en la 1970-aj jaroj
#000043
Ĉu Tajvano estas neagnoskita lando?
#000044
Kiel kurdlingvaj dividoj malhelpas aliron al informoj
#000045
Aboni komentojn de ĉi tiu artikolo per retpoŝto
#000049
Ĉiuj komentoj estas kontrolitaj de administranto. Ne sendu vian komenton pli ol unufoje ĉar tiu povus esti markita kiel spamo.
Bonvolu konduti respekteme al aliaj. Komentoj kiuj enhavas malamajn esprimojn, obscenaĵojn kaj personajn atakojn ne estos aprobitaj.
#000050
Global Voices estas subtenata de la klopodoj de niaj volontulaj kontribuantoj, fondumoj, donacantoj kaj misio-servoj. Por pliaj informoj bonvolu legi nian Monkolektan Etikan Politikon.
#000052
Speciala danko al niaj multaj subtenantoj
#000053
Bonvolu subteni nian gravan laboron
#000054